Seisoen van Menswaardigheid – Skuilkrans
In getuienismaand (Augustus) wil ons graag hê die hele gemeente en ons bure moet saam fokus rondom die temas van luister, liefde, respek en omarm. Ons gaan saamwerk uit die boekie – Loop Saam -van Chris van Wyk en Nico Simpson.
Al ons eredienste gaan ook inskakel by die program. Ons wil graag ‘n paar nuwe tydelike groepe vorm vir mense van binne en buite die gemeente. Daarvoor gaan ons leiers toerus en oplei op 18 of 19 Julie. Daar is lyste by die deure waarop nuwe leiers kan inskryf, of mense kan my direk ook kontak.
Sodra ons genoeg gashere het, sal ons ook lyste opsit vir mense wat nie ’n bestaande kleingroep is nie, wat vir die 40 dae wil inskakel by ’n bestaande of nuwe groepie.
Daar sal ook groepe gevorm word wat by die kerk self vergader.
Ons glo Suid-Afrika het nou nodig dat mense weer vir mekaar omgee en hul stories vir mekaar vertel. Dit is vanuit ’n geloofsgemeenskap dat mense se menswaardigheid weer herstel kan word deur saam te eet, praat, kuier, werk, bid, omgee en bemoedig. Daar was nog nooit ’n groter behoefte aan eerlike, deernisvolle gesprekke tussen mense van alle ouderdomme, geslag of kultuur nie. Ons wil graag deel wees van ’n landswye revolusie van opbou en herstel.
Wat het ons vooraf nodig?
* Ons vra mense uit die bestaande kleingroepe om vir ’n rukkie uit julle gemaksone te gaan en ’n nuwe groep te huisves.
* Ons soek na gemeentelede wat nie by ‘n groep inskakel nie om ‘n gasheer te word vir ‘n nuwe groep vir ‘n maand.
* Ons vra ook groepe om vir die tydperk ‘n nuwe persoon of egpaar te nooi.
Enige hulp rondom die reël van die uitstallings of uitreikprojekte wat hieruit sal groei, sal waardeer word.
Kontak: Annabelle Lombard (012 807 7983)